**ΟΜΙΛΙΑ ΑΡΧΗΓΟΥ ΓΕΝ**

**Τελετή Εορτασμού του Αγίου Νικολάου και της Επετείου των Νικηφόρων Ναυμαχιών των Βαλκανικών Πολέμων 1912-13**

Η 6η Δεκεμβρίου είναι ημέρα τιμής και μνήμης για το Πολεμικό Ναυτικό. Σήμερα τιμούμε και εορτάζουμε τον προστάτη μας Άγιο Νικόλαο, τιμούμε την επέτειο των νικηφόρων ναυμαχιών των Βαλκανικών Πολέμων, της Έλλης και της Λήμνου και τέλος θυμόμαστε και τιμούμε όλους τους προκατόχους μας.

Αυτούς που πρόσφεραν στην πατρίδα το μέγιστο αγαθό, την ίδια τη ζωή τους. Αυτούς που διαχρονικά ονειρευτήκαν ένα σύγχρονο, ισχυρό Ναυτικό και με τις πράξεις τους χάραξαν την πορεία τιμής που ακολούθησαν οι διάδοχοι τους. Αυτούς που με τα σωστά και τα λάθη τους μας δίδαξαν. Αυτούς τους απλούς ανώνυμους συναδέλφους που αγόγγυστα με φιλοπατρία, φιλότιμο και μεράκι έδωσαν τον αγώνα της ζωής, τιμώντας τη στολή του Έλληνα ναύτη, ανεξαρτήτως βαθμού. Όλους όσους υπηρετώντας στο Πολεμικό Ναυτικό, υπηρέτησαν την πατρίδα και συνέβαλλαν ώστε τούτη η χώρα να είναι ανεξάρτητη, ελεύθερη, δημοκρατική και υπερήφανη για το ένδοξο παρελθόν της.

Ο σημερινός εορτασμός, ενσωματώνει διαχρονικά όλα εκείνα τα χαρακτηριστικά που συναντά κανείς στην ψυχή ενός Έλληνα. Το θρησκευτικό δέος, την εθνική υπερηφάνεια και την απέραντη αγάπη για τη θάλασσα.

Η Ανθρώπινη φύση του Έλληνα ναυτικού, ως φυσικό επακόλουθο, αναζήτησε την προστασία του Θείου, η οποία μετουσιώνεται στην ιερή μορφή του Αγίου Νικολάου. Είναι η σεπτή μορφή, προς την οποία στρέφεται η σκέψη μας με ευλάβεια και βαθιά πίστη. Είναι αυτή που θέλουμε πάντα στην πλώρη μας, μόνιμο οπτήρα και πηδαλιούχο των καραβιών μας, σε ώρες γαλήνης και σε ώρες φουρτούνας.

Με εθνική υπερηφάνεια τιμούμε επίσης τις δύο νικηφόρες ναυμαχίες του Στόλου μας, οι οποίες επισφράγισαν την ελληνική κυριαρχία στο Αιγαίο. Ο Ελληνικός στόλος υπό την ηγεσία του Ναυάρχου Παύλου Κουντουριώτη με τη ναυμαχία στο ακρωτήριο της Έλλης επέτρεψε την απελευθέρωση της Λέσβου και της Χίου. Αντίστοιχα με τη ναυμαχία που ακολούθησε στη Λήμνο μετέτρεψε το Αιγαίο κυριολεκτικά σε ελληνική θάλασσα.

**Κυρίες και Κύριοι,**

Όταν ο Κουντουριώτης δέσποζε στο Αιγαίο και ο Ελληνικός Στόλος απελευθέρωνε το ένα νησί πίσω από το άλλο, ούτε τα οικονομικά της χώρας μας ήταν σε άνθηση, ούτε είχαν περάσει πολλά χρόνια από τη φράση «**δυστυχώς επτωχεύσαμεν» και το ατυχές 1897.**

**Και όμως οι Έλληνες είχαν βρει την δύναμη να ατενίσουν το μέλλον με αισιοδοξία. Βρήκαν την δύναμη να εγείρουν το ανάστημά τους και να εμπλακούν σε δυο νικηφόρους πολέμους και να εδραιώσουν την προαιώνια παρουσία τους σε αυτό το κομμάτι της βαλκανικής χερσονήσου.**

Λαός, στρατιωτικοί και πολιτεία ύψωσαν το ανάστημά τους και έγιναν ένα, μπροστά στις προκλήσεις της εποχής.

Αυτή η ιστορική στιγμή της ανάτασης του εθνικού φρονήματος, της ένωσης όλων των Ελλήνων στην υποστήριξη του εθνικού στόχου, της ομόθυμης συστράτευσης στην εθνική προσπάθεια, αυτή πρέπει να είναι παράδειγμα και να λειτουργεί ως ο ιθυντήριος φάρος στη χάραξη της εθνικής προσπάθειας σήμερα. Σήμερα που εν ‘όψει των κινδύνων που απειλούν την πατρίδα πρέπει όσο ποτέ άλλοτε να βρεθούμε όλοι μαζί αποφασισμένοι να προασπίσουμε την ακεραιότητα της, την ελευθερία και την ευημερία των κατοίκων της. Δεν υπάρχει περιθώριο να βρεθεί κανείς ελειποβαρείς, όλοι οφείλουμε να δώσουμε ότι καλύτερο έχουμε και υπερβαίνοντας των δυνατοτήτων μας να επιτελέσουμε στο ακέραιο το καθήκον μας.

Χρωστάμε σε όλους αυτούς που σήμερα τιμούμε αλλά κυρίως χρωστάμε στην ιστορία αυτού του τόπου και όπως λέει ο ποιητής «Δεν μας προσμένει η ιστορία στο βάθος, αλλά προχωρεί μαζί μας. Με τα χέρια μας κωπηλατεί στο χρόνο. Είμαστε το ρεύμα που κουβαλάει πάνω του το αύριο, χωρίς να είμαστε το αύριο».

**Κυρίες και Κύριοι,**

Μέσα απ’ όλους τους εθνικούς αγώνες καταδείχθηκε η τεράστια σημασία της θαλάσσιας ισχύος για την ασφάλεια, την επιβίωση και την επικράτηση του έθνους μας .

Η αποστροφή του Θεμιστοκλή «Έχομεν γην και πατρίδα, όταν έχομεν πλοία εις την Θάλασσαν» αναδεικνύει την πεμπτουσία της πορείας και της μοίρας του έθνους μας ανά τους αιώνες και παραμένει όσο ποτέ επίκαιρη.

Η θάλασσα αποτελεί το στρατηγικό βάθος της χώρας μας και η θαλάσσια ισχύς αποτελεί το κλειδί για την άσκηση των κυριαρχικών μας δικαιωμάτων. Συνεπώς, ο ρόλος του Πολεμικού Ναυτικού σε ένα κατεξοχήν ναυτικό έθνος όπως η χώρα μας δεν μπορεί παρά να είναι ξεχωριστός. Το Πολεμικό Ναυτικό αποτελεί τον βασικό συντελεστή της θαλάσσιας ισχύος της χώρας μας, τον βασικό εκφραστή της παραδοσιακής ναυτικής ταυτότητας και κουλτούρας του έθνους.

Παράλληλα η θαλάσσια ισχύς της χώρας μας συμπληρώνεται από το πανταχού παρόν εμπορικό ναυτικό. Τα εμπορικά μας πλοία μεταφέρουν περήφανα την ελληνική σημαία στα πέρατα του κόσμου, ως μόνιμοι πρεσβευτές της χώρας μας και συνιστούν βασικό μοχλό ανάπτυξης της εθνικής μας οικονομίας. Δεν θα πρέπει επίσης να λησμονούμε τη συμβολή του εμπορικού ναυτικού στους αγώνες του έθνους που υπήρξε ανεκτίμητη. Ήταν τα εμπορικά πλοία που σε μία βραδιά έγιναν πολεμικά, ήταν οι καπετάνιοι που έγιναν οι ναυμάχοι της παλιγγενεσίας. Ήταν τα γκαζάδικα και τα φορτηγά πλοία, που με τα πληρώματα τους κράτησαν ανοιχτό το ρεύμα ανεφοδιασμού στο δεύτερο Παγκόσμιο Πόλεμο με τεράστιες απώλειες.

Συναφώς θα ήταν παράλειψη να μην αναφέρω και ταυτόχρονα να εξάρω τη συνεισφορά του Λιμενικού Σώματος σε μία σειρά από θέματα που σχετίζονται μεταξύ άλλων με την επίγνωση της θαλάσσιας κατάστασης, τη λήψη μέτρων αστυνόμευσης, το μεταναστευτικό, την προστασία της ανθρώπινης ζωής και περιουσίας στη θάλασσα καθώς και την προστασία του θαλάσσιου περιβάλλοντος.

**Κυρίες και Κύριοι,**

Στη σύγχρονη εποχή, μπορεί η πιθανότητα ενός γενικευμένου πολέμου υπό την παραδοσιακή μορφή του να φαντάζει μακρινό ενδεχόμενο, η περιφερειακή όμως αστάθεια και το πλήθος των εξωτερικών προκλήσεων του γεωπολιτικού μας περιβάλλοντος παραμονεύουν. Καθώς όλες οι εν εξελίξει προκλήσεις σχετίζονται άμεσα και με το θαλάσσιο περιβάλλον, το Πολεμικό Ναυτικό αναδεικνύεται σε στρατηγική επιλογή της χώρας μας για τη συνέχιση, αλλά και ενίσχυση της αμυντικής διπλωματίας, την προστασία του θαλάσσιου χώρου μας, την προάσπιση των εθνικών συμφερόντων, αλλά και την προώθηση των ευρύτερων εθνικών και γεωπολιτικών επιδιώξεων.

«Το αντίπαλον και ελεύθερον καθίσταται» αναφέρει ο Θουκυδίδης, καταδεικνύοντας ότι η αποτροπή διασφαλίζει την ελευθερία. Αποτελεί υποχρέωσή μας να είμαστε έτοιμοι για ένα ευρύ φάσμα πιθανών εξελίξεων και για κάθε ενδεχόμενο, ακόμη και αυτού που απορρέει από ένα «λάθος», το οποίο δεν είναι δυνατό να αποκλειστεί όσο οι προκλήσεις εντείνονται τόσο ποιοτικά όσο και ποσοτικά.

Στην εξαιρετικά κρίσιμη περίοδο που διέρχεται η Πατρίδα απαιτείται όσο ποτέ άλλοτε κατά τις τελευταίες δεκαετίες, να διατηρήσουμε το αξιόμαχο, αλλά και να ενισχύσουμε το Στόλο. Η προσπάθεια αναμφισβήτητα δύσκολη, ιδιαίτερα τούτες τις ώρες, που η χώρα αντιπαλεύει να ξεπεράσει μία οικονομική αλλά και κοινωνική κρίση.

Εμείς τα στελέχη του Πολεμικού Ναυτικού από την πλευρά μας οφείλουμε την άριστη αξιοποίηση των μέσων που μας παρέχονται, λαμβάνοντας υπόψη ότι οι μάχες κερδίζονται με τον επαγγελματισμό και το ηθικό. Ζωή στα σκαριά, νόημα στα συστήματα που διαθέτουμε, μαχητικό πνεύμα στο Στόλο, δίνουν οι άντρες και οι γυναίκες του Πολεμικού Ναυτικού. Μέρα νύχτα, στη στεριά και στη θάλασσα, με τις άοκνες προσπάθειες που καταβάλλουν, κρατούν αξιόμαχα τα πλοία. Παρά τις ελλείψεις, εκπαιδεύονται για να είναι πάντα ετοιμοπόλεμοι και εξασφαλίζουν την επιτυχή ολοκλήρωση των αποστολών, που αναλαμβάνει το Πολεμικό Ναυτικό.

Όμως, το ότι σήμερα διαθέτουμε έναν αξιόμαχο στόλο ικανό να αποτρέψει κάθε κακόβουλη και επιθετική ενέργεια δεν σημαίνει ότι η ικανότητα αυτή μπορεί να διατηρηθεί στο διηνεκές χωρίς ανανέωση, αναβάθμιση και απόκτηση νέων σύγχρονων μονάδων που θα μπορούν να ανταπεξέλθουν στις μελλοντικές προκλήσεις των συνεχώς εξελισσόμενων απειλών. Είναι ίδιον της ιστορίας, στρατοί που δεν εξελίσσονται, που δεν επενδύουν σε νέες τεχνολογικές δυνατότητες να έχουν μοιραία κατάληξη.

Στο σημείο αυτό αισθάνομαι την υποχρέωση να απευθύνω ένα μεγάλο ευχαριστώ στη συνδρομή της Ελληνικής κοινωνίας και της ευρύτερης ναυτικής οικογένειας, που συνεισφέρει στο Πολεμικό Ναυτικό με χορηγίες. Αγαπητές φίλες και φίλοι, η βοήθεια σας είναι πολύτιμη και θέλω να σας διαβεβαιώσω ότι αξιοποιείται με τον καλύτερο τρόπο και παράλληλα να σας προτρέψω να συνεχίσετε την εθνική προσφορά σας.

**Κύριε Υπουργέ,**

Τα στελέχη του πολεμικού ναυτικού, με υψηλό ηθικό και με αξιοπρέπεια, εργάζονται καρτερικά, σεβόμενα τις δυσβάστακτες οικονομικές θυσίες του λαού μας. Υπερβάλουν εαυτόν, ξεπερνούν δυσκολίες, επιδεικνύουν αξιοθαύμαστη ωριμότητα, έχοντας πλήρη επίγνωση του ιστορικού βάρους και των υποχρεώσεών απέναντι στην πατρίδα. Με υπευθυνότητα σας διαβεβαιώ ότι θα πράξουμε το καθήκον μας, οποτεδήποτε απαιτηθεί, με τα μέσα που διαθέτουμε για να υπερασπιστούμε αποτελεσματικά τα κυριαρχικά μας δικαιώματα και τα εθνικά συμφέροντα.

**Άνδρες και γυναίκες του Πολεμικού Ναυτικού,**

το μόνο συναίσθημα που ταιριάζει στο έργο που επιτελείτε είναι η περηφάνια.

**Γιατί χάρη σε σας και το έργο σας,**

**χάρη σε σας και τους κόπους σας ,**

**χάρη σε σας και τις προσπάθειές σας**,

ο Έλληνας και η Ελληνίδα μπορούν να ζουν ελεύθεροι, μπορούν να ξυπνούν με τη βεβαιότητα ότι κανείς εξωτερικός εχθρός δεν θα απειλήσει την ύπαρξη τους… και σας προτρέπω να θυμάστε κάθε φορά που βλέπετε μια μητέρα σίγουρη και ήσυχη να πηγαίνει τα παιδιά της στο σχολείο, ένα ψαρά να ψαρεύει στο Αιγαίο, έναν αγρότη να γεύεται τον κόπο της χρονιάς, ότι αυτό γίνεται **χάρη σε σας, στον αγώνα σας και τα βράδια που ξενυχτάτε φρουρώντας την πατρίδα…**

Είμαι υπερήφανος που είμαι αρχηγός σας. Είμαι ευλογημένος που σας έχω δίπλα μου. Σας είμαι ευγνώμων.

**Κυρίες και κύριοι**,

Σας ευχαριστώ και πάλι για την παρουσία σας στην γιορτή μνήμης και δόξας του Πολεμικού μας Ναυτικού. Ολοκληρώνοντας, εύχομαι ο Άγιος Νικόλαος να χαρίζει σε όλους υγεία, δύναμη και να συντροφεύει πάντα τους θαλασσοπόρους, φύλακας και προστάτης στην πλώρη τους.

Και τώρα σας καλώ όλους να αναφωνήσουμε:

Ζήτω το έθνος.

Ζήτω το Πολεμικό Ναυτικό.